Анахь дэгъухэм ащыщ хъугъэх — Адыгэ макъ\nАнахь дэгъухэм ащыщ хъугъэх\nРедактор 28.04.2021 КЪЭБАРЫКlЭХЭР\nУрысые творческэ зэнэкъокъоу «Мои герои большой войны» зыфиIорэм изэфэхьысыжьхэр мы мафэхэм Урысыем ипочтэ ышIыгъэх.\nАдыгэ Республикэм щыщ ныбжьыкIитIумэ яIофшIэнхэр зэхэщакIохэм къыхагъэщыгъ. «Оригинальный жанр» зыфиIорэ лъэныкъомкIэ поселкэу Тульскэм дэт театральнэ студиеу «Зазеркальем» ивидео зэхэгъэуцуагъэ апэрэ чIыпIэр къыдихыгъ. Джащ фэдэу «Рисунок» зыфиIорэ лъэныкъомкIэ илъэсипшI зыныбжь Варвара Толстопятовам исурэтшIыгъэ анахь дэгъухэм ащыщ хъугъэ.\nМы илъэсым зэнэкъокъум IофшIэн 19175-рэ къырахьылIагъ. БлэкIыгъэ илъэсхэм ялъытыгъэмэ ар зэхапшIэу нахьыб. Анахьэу сурэтшIыным фэгъэхьыгъэ лъэныкъор ары ныбжьыкIэхэр зыхэлэжьагъэхэр.\nМы илъэсым апэрэу Урысыем ишъолъырхэр зэкIэ ащ хэлэ­жьагъэх. ЯныдэлъфыбзэкIэ агъэцэкIэгъэ IофшIэнхэри (урысыбзэкIэ зэдзэкIыжьыгъэу) кIэлэцIыкIухэм къырагъэхьыгъэх. 2021-рэ илъэ­сым къыщегъэжьагъэу зэнэкъокъум дунэе мэхьанэ иIэ хъугъэ. Италием, Израиль, Нидерланды ыкIи нэмыкI къэралыгъохэм ащыщ ныбжьыкIэхэм ятворческэ IофшIэнхэм зэхэщэкIо купым уасэ афишIыгъ.\nКIэлэцIыкIухэм сэнаущыгъэу ахэлъыр къыхагъэщын закъор арэп пшъэрылъ шъхьаIэр, ахэм тарихъыр ягъэшIэгъэныр, ятэжъ пIашъэхэм яшIэжь агъэлъэпIэныр, сурэтхэмкIэ, видео-техыгъэ­хэмкIэ, орэдхэмкIэ, усэхэмкIэ къыраIотыкIынхэр ары.\nАнахь сурэт дэгъуипшIэу агъэнэфагъэхэр открыткэ ашIыгъэх ыкIи мэлылъфэгъум и 25-м Iофтхьабзэм изэфэхьысыжь текIоныгъэ къыдэзыхыгъэхэм щафагъэшъошагъэх.\nСурэтым итыр: Варвара Толстопятовам исурэтшIыгъ.\nПредыдущая Сакурэр къызэрэрихыгъэм фэгъэхьыгъагъ\nСледущая Ялыуз мыухыжь